L-Assoċjazzjoni tal-Kunsilli Lokali organizzat seminar għall-kunsilliera lokali fejn saret diskussjoni fuq il-ħidma tal-kunsilli u ġew preżentati r-riżultati ta’ stħarrig tal-opinjoni pubblika dwar il-kunsilli Lokali. Il-maġġoranza tal-Maltin u l-Għawdxin ma jħossux li l-Kunsilli Lokali għandhom xi impatt sinifikanti fuq il-ħajja tagħhom ta’ kuljum. Fl-istess waqt naqset il-fiduċja fix-xogħol li jagħmlu l-kunsilli lokali. Dan ħareg minn stħarriġ tal-opinjoni pubblika kkummissjonat mill-Assoċjazzjoni tal-Kunsilli Lokali bir-riżultati ġew ppreżentati f’seminar lill-kunsilliera lokali. Ir-raġuni li ngħatat għan-nuqqas ta’ fiduċja kienet li l-kunsilli lokali jonqsu milli jwettqu xogħlijiet li jkunu wegħdu, minħabba l-istat tat-toroq u li ma jagħtux widen għan-nies. Dan l-istħarriġ wera wkoll li 27 fil-mija taċ-ċittadini anqas għandhom idea tas-servizzi offruti mill-Kunsilli Lokali. Waqt li erbgħa minn kull 10 ċittadini Maltin wieġbu li m’humiex kuntenti bis-sistema tal-gwardjani lokali, tmienja minn kull 10 ċittadini jaqblu mal-ispeed cameras. Intant, meta kien qed jindirizza s-seminar, il-kelliem tal-Alternattiva Demokratika, il-Perit Carmel Caccopardo qal li l-kwistjoni tal-immigrazzjoni hija waħda relevanti għal kull lokalita f’Malta u Għawdex. Qal li jaqbel mad-dikjarazzjoni tal-Prim Ministru li l-operazzjoni Mare Nostrum għandha tkun waħda Ewropeja. Tkellem ukoll il-kelliem ewlieni tal-Oppożizzjoni dwar il-Gvern Lokali, David Agius li għamel referenza għall-finanzjament tal-kunsilli u qal li bħala Partit Nazzjonalista jaqbel li l-kunsilli lokali jkollhom baġit ikbar. Tal-istess fehma s-Segretarju Parlamentari responsabbli mill-Gvern Lokali, Stefan Buontempo li qal li qed jaħdem id f’id mal-Ministru tal-finanzi biex l-allokazzjoni finanzjara tkun waħda li taqdi l-ħtiġijiet ta’ kull kunsill lokali.